**Moji neprijatelji moraju biti prijatelji: Američka ekstremna desnica; teorija zavere; Islam i Bliski Istok**

(My Enemies Must Be Friends: The American Extreme-Right, Conspiracy Theory, Islam, and the Middle East; Aaron Winter (Abertay))

Prepričala: Anja Radojković

Čuli ste za ekstremnu desnicu i njihove organizacije? One su nastale tokom različitih istorijskih perioda, a centralnu ulogu u njihovom nastanku često su imale teorije zavere. Koliko god da smo upoznati sa ovim udruženjima (Kju kluks klan, Arijevska nacija, Neo-nacisti, Američka nacistička partija itd.), prosečan čovek malo zna o njima i savezništvima koja su sklapala. Razmotrimo kako su ove organizacije bile upletene u određene događaje američke istorije i na koji način su oblikovale svet.

Ekstremna desnica je poznata kao raznolika grupa ljudi koji su deo više ekstremističkih pokreta. U njih spadaju beli suprematisti, nacionalisti, separatisti i neonacisti. Udruženja poput KKK, Arijevska nacija, Američka nacistička partija odlikuju izražene rasističke ideje, ali i konspiracionističke interpretacije i teorije kada je reč o određenim istorijskim događajima. Organizacije ove vrste su doživljavale socijalni, ekonomski i politički razvoj kao dešavanja štetna za “arijevsku naciju”. Kada su razna takva dešavanja dospevala u centar pažnje neretko su se oko njih “ispredale” razne teorije zavere. Pojedine su bile zaboravljene, dok su druge ostale široko rasprostranjene. Određene teorije odnosile su se na događaje koji su se desili relativno skoro (napad na Svetski trgovinski centar). Druge su bile u vezi ličnosti za koje ste verovatno čuli (Barak Obama), dok su treće toliko čudne da se više i ne spominju.

Postoji veliki broj ekstremističkih organizacija, ali pitanje je koliko su slične, da li mogu međusobno sarađivati? Odgovor dobijamo sagledavajući ključne motive ali i ideološke razlike između ovih organizacija. Na primer, brojne bele nacionalističke grupe zastupaju neke stavove karakteristične za muslimanske aktiviste. Može se zato desiti da, kako dele slične stavove, imaju i zajedničke neprijatelje. Upoređivanjem udruženja (Kju kluks klana, Al Kaide, neo-nacista), vidimo određene stavove prisutne kod mnogih udruženja ove vrste, kao što su netrpeljivost prema Jevrejima, SAD-u, sprečavanje etničkog mešanja između nacija itd. Ali među njima postoje i ključne razlike. Islamska država deli stavove Al Kaide što se tiče vere i rasne netrpeljivosti ali se razlikuju u stepenu ekstremizma. Al Kaida veruje da se njihovi ciljevi postižu postepenim delovanjem, dok se Islamska država zalaže za momentalno delovanje. Zašto su težile udruživanju?

Nakon napada 09.11. dolazilo je do međusobnog podržavanja “zbog ubijanja Jevreja i ateista-neverujućih”. Ali, da li je samo to bio razlog? Pojedini stručnjaci odlučili su da se pozabave ovim pitanjem. Kolaboracija ovih “udruženja” i međusobna podrška bila je veoma interesantna Liu, Majklu i Pajpsu. Tako je nakon pažljivog osmatranja Li je došao do zaključka da su bele nacionalističke grupe, i određeni muslimanski ekstremisti, osetili “povezanost” delom zbog toga što imaju zajedničke neprijatelje (Jevreje, SAD, mešanje između rasa itd.). Ovaj stav međutim implicira i to da se ekstremistički pokreti inače ne bi međusobno slagali, uprkos tome što možda imaju slične stavove (glorifikuju nasilje i nemaju problem sa ubijanjem nedužnih ljudi kako bi ostvarili cilj - novi društveni poredak).

Postoji nekoliko perioda koji su bili od posebnog značaja za Američku ekstremnu desnicu.

**Period nakon II Svetskog rata**  bio je vreme kada su nacije pokušale da se oporave. Određene fašističke organizacije (Nacionalna stranka preporoda - NRP, Nemačko-američko udruženje - German-American Bund) značajno su smanjile brojnost nakon pada nacista. To je dovelo do smanjene aktivnosti, ali i pored toga one su nastavile sa propagiranjem stavova tipa “Jevreji žele svetsku dominaciju”. Kao izvor navedenih tvrdnji navodili su “Protokole Sionskih mudraca” (falsifikovani dokument tajne službe carske Rusije koji je klevetao Jevreje) kao i dela poput “Internacionalnog Jevreja” (koji je izdala kompanija Henri Forda). Ova dela bila su osnova za širenje antisemitizma i netrpeljivosti prema Jevrejima od strane ovih organizacija.

Amerika je tada tražila uporište na teritoriji Bliskog istoka ali su isto pokušavale i organizacije ekstremne desnice. Tokom 40-ih godina prošlog veka Džerald L.K. Smit (Gerald L.K. Smith), koji je bio član raznih organizacija (Američkog prvog komiteta na primer) sastao se sa Robertom Vilijamsom (Robert Williams) koji je bio bivši vojni oficir. Među zvanicama bili su i egipatski i sirijski zvaničnici. Plan je bio da se dogovore oko prevoda “jevrejskih protokola” na arapski jezik. Postojala su razna tumačenja ovog dokumenta što je uticalo na pojedine stavove organizacija (“Arijevci su izabran narod.” “Jevreji su u dosluhu sa Sotonom” itd.). Ovakve tvrdnje dovele su do širenja stavova da su Jevreji okupirali Izrael i da žele svetsku dominaciju, što je dovelo do rastućeg antisemitizma.

Među bitne periode ubrajamo i:

**Period nakon donošenja akta o građanskim pravima** - (1964) bio je odlučujući za ekstremnu desnicu. Donošenje ovog akta možemo doživeti kao početak kraja organizacija poput KKK. Ovaj period označili su i događaji poput podizanja optužnice protiv Klana od strane FBI (Federalni biro za istrage) i HUAC (House Un-American Activities Committee - Komitet za neameričke aktivnosti Predstavničkog doma). Arapsko-Izraelski rat (1967) bio je još jedna prekretnica u ovom periodu. Rat je omogućio da Bliski Istok postane potencijalno uporište antisemitizma što je dovelo i do širenja raznih teorija zavera. Prekretnica se dogodila i usled naftne krize 1973. jer su ovi događaji pogodili i Ameriku. Strah da su cionistički planovi za dominacijom u SAD istiniti doveli su i do toga da je npr. NYA (National Youth Alliance) zastupao tvrdnju da Henri Kisindžer ne bi trebalo da postane državni sekretar jer ne bi radio u interesu države.

**Nakon Hladnog rata** - Kao sukob između dve svetske sile, SSSR-a i SAD-a, Hladni rat probudio je strah kod ljudi širom sveta. Ova kriza prerasla je u trku za naoružanjem, a potencijalne posledice za gubitnike mogle su biti strašne. Zvaničan raspad SSSR-a 1991-e označio je “prestanak” trke za naoružanjem. Ipak, sukobi i takmičenje u naoružanju nisu totalno prestali. U ovom periodu pojavili su se sukobi između SAD-a i Iraka (Zalivski rat - Gulf War 1990-1991.) zbog okupacije Kuvajta od strane Iraka i preuzimanja tamošnjih naftnih postrojenja. Zalivski rat je omogućio pojavu povećane aktivnosti ekstremne desnice, navodno zbog nezadovoljstva ljudi sa vladom. Ti događaji su ujedno predstavljali i vrlo pogodno područje za razvoj raznih konspiraconističkih teorija. Odluka predsednika Buša da se zarati sa Irakom (koji je bio neprijatelj Izraela), učinio je da dođe do podele među organizacijama. Zvali su ga i “cionistički rat” zbog uticaja jevrejske zajednice na neo-konzervativni pokret.

**Nakon 09.** **11.** - Napad na Svetski trgovinski centar bio je prekretnica u istoriji SAD-a. Ovaj incident doveo je do toga su mnogi ljudi bili okarakterisani kao teroristi, što je dovelo do velike rasne i verske netrpeljivosti širom sveta. Pored toga, napad je omogućio i pojavu rigoroznijih pravila, kontrola, ali i omogućio nastanak raznih teorija zavera. Nakon nemilih događaja 09. 11. dosta se pažnje teoretičara zavere usmerilo na islamsku zajednicu i Bliski Istok, ali i na Jevreje, cioniste i Izrael. Tada su nastale teorije tipa da se tog dana američko-izraelski pilot oglasio na veb sajtu koji se ticao džihada. Kada se slegla prašina vezana za napad došlo je do detaljnog ispitivanja ovih teorija, ali i nastanka novih.

**Period nakon izbora Baraka Obame** - Tokom Obaminog mandata ekstremna desnica nije imala veliki uticaj na bezbednost Amerike, ali ni na medije. Ovaj period mira je došao usled neaktivnosti ovih udruženja. Smatra se da do saradnje između ekstremističkih pokreta nije došlo jer je ekstremna desnica bila jako oslabljena nakon podmetanja bombe u Oklahomi i napada na Svetski trgovinski centar. Obama je mnogima poslužio kao povod za govor mržnje i rasizam. 2008-2009 je bio zabeležen i skok aktivnosti “patriotskih pokreta” koji su bili protiv vlade. Rastuća netrpeljivost poslužila je kao izgovor za razvoj raznih teorija zavere koje su se odražavale loše na vlast. Tada su određene organizacije kao ADL (Antidifamacijska liga) pokušavale da se izbore sa aktuelnim rasizmom i fašizmom. Možda ste primetili da su se tokom ovog perioda pojavile mnoge tvrdnje (da je Obama zapravo nacista, spekulacije u vezi njegovog porekla itd.). Te izjave su oduvek imale uticaj na javnost i političku stabilnost država. Zato nije ni malo čudno što su se ovi pokreti trudili da ovim putem dođu do “državnog udara”.

Svi ovi događaji su uneli disharmoniju i omogućili da se razviju teorije zavere i aktivira ekstremna desnica. U trenucima krize “misija” ovih udruženja se menjala. Savezništva koja su ranije bila formirana ponekad nisu bila dovoljno “jaka” ili nisu imala svrhu, preoblikovani narativi i novi saradnički okviri nisu bili uspešni pa su se akteri okretali drugim udruženjima, što je dovodilo do novih saveza. Razloge prestrojavanja, planove, proučavali su razni stručnjaci. Formiranja neuspešnih savezništava razmotrena su u radovima Metjua Greja (*Conspiracy Theories in the Arab World: Sources and Politics*), Dejvida Aranoviča (*Voodoo Histories: How Conspiracy Theory Has Shaped Modern History*) i drugih. Aranovič je video opasnost u teorijama zavera, doživljavajući ih kao napad na prosvetiteljski razum i demokratski tok. Danijel Pajps (*Hidden hand: The Middle East Fears of Conspiracy*) je izneo drugačije stavove u vezi konspiracija (Bliski Istok preplavljen teorijama zavere). Kao što vidimo mnogi teoretičari su se bavili ovim temama, pokušavajući da odgonetnu pravi razlog udruživanja ovih grupa. Smatra se da je delimičan razlog za to bio i strah.

Postojala je velika (opravdana) zabrinutost zbog stvaranja mogućih savezništva između ekstremističkih organizacija. Ti strahovi su postojali i ranije, ali su se uvećali nakon napada na Svetski trgovinski centar. Istorija je pokazala da postoji uska povezanost između modernog društva i ekstremističkih pokreta. Koliko god da je zajednica napredovala, ove organizacije će uvek postojati u manje ili više aktivnom obliku. Zato je neophodno poznavati uslove koji su doveli do njihovog stvaranja, ali i načine na koje funkcionišu.